CELEX: 32021D0926
Language: sk
Date: 2021-06-07 00:00:00
Title: Rozhodnutie Rady (EÚ) 2021/926 zo 7. júna 2021 o pozíciách, ktoré sa majú zaujať v mene Európskej únie písomnými postupmi účastníkov Dohody o štátom podporovaných vývozných úveroch a účastníkov Sektorového dohovoru o vývozných úveroch na civilné lietadlá, pokiaľ ide o žiadosti Spojeného kráľovstva stať sa účastníkom oboch nástrojov

9.6.2021   
               
               
                  SK
               
               
                  Úradný vestník Európskej únie
               
               
                  L 203/12
               
            
         ROZHODNUTIE RADY (EÚ) 2021/926
         zo 7. júna 2021
         o pozíciách, ktoré sa majú zaujať v mene Európskej únie písomnými postupmi účastníkov Dohody o štátom podporovaných vývozných úveroch a účastníkov Sektorového dohovoru o vývozných úveroch na civilné lietadlá, pokiaľ ide o žiadosti Spojeného kráľovstva stať sa účastníkom oboch nástrojov
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Usmernenia uvedené v Dohode o štátom podporovaných vývozných úveroch (ďalej len „dohoda“) vypracovanej v rámci Organizácie pre hospodársku spoluprácu a rozvoj (OECD) sa v Únii uplatňujú na základe nariadenia Európskeho parlamentu a Rady (EÚ) č. 1233/2011 (1).
                  
               
                     (2)
                  
                  
                     Účastníkmi dohody sú: Austrália, Kanada, Európska únia, Japonsko, Kórea, Nový Zéland, Nórsko, Švajčiarsko, Turecko a Spojené štáty.
                  
               
                     (3)
                  
                  
                     Sektorový dohovor o vývozných úveroch na civilné lietadlá (ďalej len „dohovor SDL“) sa nachádza v prílohe III k dohode a je neoddeliteľnou súčasťou dohody. Dohovor SDL sa preto uplatňuje aj v Únii na základe nariadenia (EÚ) č. 1233/2011.
                  
               
                     (4)
                  
                  
                     Účastníkmi dohovoru SDL v súčasnosti sú: Austrália, Brazília, Kanada, Európska únia, Japonsko, Kórea, Nový Zéland, Nórsko, Švajčiarsko a Spojené štáty.
                  
               
                     (5)
                  
                  
                     Dohoda, vrátane dohovoru SDL poskytujú rámec pre náležité a transparentné využívanie štátom podporovaných vývozných úverov v príslušných oblastiach ich uplatňovania. Ich účelom je podporovať rovnaké podmienky pre štátom podporované vývozné úvery s cieľom podporiť hospodársku súťaž medzi vývozcami na základe kvality a ceny vyvážaného tovaru a služieb, a nie na základe najvýhodnejších štátom podporovaných finančných podmienok.
                  
               
                     (6)
                  
                  
                     Spojené kráľovstvo Veľkej Británie a Severného Írska (ďalej len „Spojené kráľovstvo“) vystúpilo z Únie s účinnosťou od 1. februára 2020. (2)
                     
                  
               
                     (7)
                  
                  
                     V súlade s článkom 3 dohody môžu súčasní účastníci vyzvať členov OECD, ktorí nie sú účastníkmi dohody, ako aj nečlenské štáty OECD, aby sa stali účastníkmi dohody. Neúčastník dohovoru SDL sa môže stať účastníkom dohovoru SDL v súlade s postupmi uvedenými v dodatku I k dohovoru SDL.
                  
               
                     (8)
                  
                  
                     V liste z 28. januára 2021 Spojené kráľovstvo požiadalo, aby účastníci dohody a účastníci dohovoru SDL súhlasili s tým, aby sa stalo účastníkom dohody a účastníkom dohovoru SDL. Účastníci dohody a účastníci dohovoru SDL o týchto žiadostiach rozhodnú písomným postupom.
                  
               
                     (9)
                  
                  
                     Je vhodné stanoviť pozíciu, ktorú majú v mene Únie prijať účastníci dohody, ako aj pozíciu, ktorú majú v mene Únie prijať účastníci dohovoru SDL, keďže obe planované rozhodnutia budú pre Úniu záväzné na základe článku 2 nariadenia (EÚ) č. 1233/2011,
                  
               PRIJALA TOTO ROZHODNUTIE:
         
            Článok 1
            
               1.   Pozícia, ktorá sa má zaujať v mene Únie v písomnom postupe účastníkov Dohody o štátom podporovaných vývozných úveroch, pokiaľ ide o žiadosť Spojeného kráľovstva stať sa účastníkom dohody, je túto žiadosť podporiť.
            
            
               2.   Pozícia, ktorá sa má zaujať v mene Únie v písomnom postupe účastníkov Sektorového dohovoru o vývozných úveroch na civilné lietadlá, pokiaľ ide o žiadosť Spojeného kráľovstva stať sa účastníkom tohto sektorového dohovoru, je túto žiadosť podporiť.
            
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Luxemburgu 7. júna 2021
            
               
                  Za Radu
               
               
                  predsedníčka
               
               F. VAN DUNEM
            
         
         
            (1)  Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).
         
            (2)  Rozhodnutie Rady (EÚ) 2020/135 z 30. januára 2020 o uzavretí Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 1).